ויטרי-לה-פרנסואה

ויטרי־לה־פרנסואה (בצרפתית: Vitry-le-François) היא עיר בצפון־מזרח צרפת, בחבל גראנד אסט (Grand Est), והיא תת־נפה של מחוז מארן . העיר שוכנת על גדות המארן ונחשבת למרכז אזורי חשוב במישור שמפאן.

 היסטוריה 
ויטרי־לה־פרנסואה נוסדה בשנת 1545 על ידי המלך פרנסואה הראשון, לאחר חורבנה של העיר הקדומה ויטרי-אן-פרטואה בידי צבאות קרל החמישי בשנת 1544. העיר החדשה תוכננה בסגנון רנסאנס על פי תוכנית ריבועית מתוכננת היטב, ונקראה על שם המלך שהקים אותה "ויטרי של פרנסואה".

במהלך המהפכה הצרפתית שונה שמה של העיר ל"ויטרי־לה־נאסיונל" (Vitry-la-Nation), אך לאחר תקופת הטרור הושב שמה המקורי. במלחמת העולם הראשונה ספגה העיר הפצצות כבדות, ובמלחמת העולם השנייה נהרסה כמעט לחלוטין. לאחר המלחמה נבנתה מחדש תוך שמירה על מבנה הרחובות ההיסטורי.

 גאוגרפיה 
העיר שוכנת על נהר המארן, במפגש עם תעלת מרן לה-סון והתעלה המקבילה למארן. היא מוקפת בשדות ויערות בלב אזור חקלאי עשיר. ויטרי־לה־פרנסואה נמצאת כ־100 ק"מ מדרום־מזרח לריימס וכ־200 ק"מ מפריז.

 דמוגרפיה 
נכון למפקד שנעשה בשנת 2008 מנתה העיר 14,207 תושבים. יחד עם הקומונות פריניקור ומרול היא מהווה את היחידה העירונית של ויטרי־לה־פרנסואה, שמנתה כ־16,800 תושבים. האזור האורבני הכולל 61 יישובים מונה כ־34,000 תושבים. מאז שנות ה־70 ניכרת ירידה באוכלוסייה עקב הגירה שלילית, אף שהגידול הטבעי נותר חיובי.

 אקלים 
האקלים בוויטרי-לה-פרנסואה הוא ממוזג־יבשתי בעל השפעה אוקיינית, אופייני למישור שמפאן שבצפון־מזרח צרפת. החורפים קרים ולחים, עם ממוצע טמפרטורה סביב °C 0–4, ולעיתים מתרחשים גלי קור עזים. הקיץ חמים ונעים, עם ממוצע של כ־°C 20–22 וימים בודדים של חום כבד.

המשקעים מתונים ומתחלקים באופן שווה יחסית לאורך השנה (כ־700 מ"מ בשנה). האזור מאופיין בשונות עונתית גבוהה בשל השפעת האוקיינוס ממערב והיבשה ממזרח.

 מוסדות ושירותים 
בעיר פועל בית חולים מרכזי הכולל מחלקות רפואה וכירורגיה, וכן מרפאה פרטית בשם "קליניק דה לה רנסאנס". נכון ל־2007 פעלו בעיר מרכז לרפואה תעסוקתית, 26 רופאי משפחה ו־39 מומחים, בהם 20 רופאי שיניים.

 משפט וביטחון 
בעבר פעל בעיר בית משפט מקומי, אך זה בוטל בשנת 2007. כיום ויטרי כפופה למערכת המשפט של העיר שאלון-אן-שמפאן ולבתי המשפט של ריימס וננסי. בשטח העיר פועלים סניפים של המשטרה העירונית, הג'נדרמריה הצרפתית ותחנת כיבוי אש מרכזית.

בשנת 2008 אירעו בעיר מהומות בעקבות מותו של צעיר מקומי, אך בהשוואה לערים דומות בצרפת נחשבת ויטרי־לה־פרנסואה לעיר שלווה יחסית.

 כלכלה 
העיר מהווה מרכז תעסוקתי אזורי, עם פארק תעשייה גדול (Vitry-Marolles) המשתרע על שטח של כ־250 הקטר ומספק כ־3,400 מקומות עבודה. ענפי התעשייה העיקריים הן: ייצור מתכות, חלקי רכב, פלסטיק ותעשיות נייר. העיר נהנית גם מתיירות בזכות סמיכותה לאגם דר-שנטקוק.

 חינוך תרבות וספורט 
בויטרי פועלים בתי ספר יסודיים ותיכוניים, בית ספר למוזיקה, שתי מדיאטקות, תיאטרון ובית קולנוע. בין הפסטיבלים בעיר: Bulles en Champagne (פסטיבל קומיקס) ו־Courants d’Arts (פסטיבל אמנות ובידור).

בעיר פועלות עשרות אגודות ספורט, אולמות ואצטדיונים, בהם פארק פביאן-גילוני על גדות המארן. יש בה בריכת שחייה מקורה ופתוחה הפעילה כל השנה, ובית ספורט עירוני.

 דתות 
תושבי העיר משתייכים בעיקר לזרמים קתולי, מוסלמי, פרוטסטנטי ויהודי. העיר משתייכת לבישופות של שאלון-אן-שמפאן וכוללת ארבע כנסיות קתוליות, בהן הכנסייה הקולגיאלית נוטרדאם, מבנה רנסאנס מפואר מהמאה ה-17.

 הקהילה היהודית 
כבר בשנת 1321 נזכרת קהילה יהודית בעיר שנקראה אז Vitry-sur-Marne. לאחר מלחמת צרפת–פרוסיה (1870) חודשה הקהילה עם הגעת יהודים מאלזס ולורן.
ממוזער|לוח הזיכרון בבית הכנסת בוויטרי לה פרנסואה
בשנת 1885 נבנה בית הכנסת הראשון ברחוב הדוב (rue du Mouton). המבנה נפגע בהפצצות בשנת 1940 במהלך מלחמת העולם השנייה, ולאחר מכן הושמד בחומר נפץ על ידי הגרמנים. לאחר המלחמה נבנה בית הכנסת מחדש באותו מקום, שנחנך ב־15 בספטמבר 1957. ב־29 בפברואר 2008 הוצב על חזיתו לוח זיכרון עליו נכתב בצרפתית:

מול בית הכנסת מוצבת אנדרטה לזכר קורבנות השואה ועליה הכתובת: À NOS FRÈRES MORTS EN DÉPORTATION ("לאחינו שמתו בגירוש").
ממוזער|בית העלמין היהודי בעיר
בית העלמין היהודי נמצא ב־6 rue de la Jouette, סמוך לאזור התעשייה, אך הוא נעול למניעת ונדליזם. את המפתח ניתן לקבל דרך העירייה. ב־25 בינואר 2009 צויר צלב קרס על שער בית העלמין.

מאז 2007 בית הכנסת אינו פעיל עוד, אך משמש כמקום זיכרון ותערוכות.

 אתרים בולטים 
 ממוזער|מראה בית הכנסת בויטרי לה פרנסואה. ניתן לראות את לוחות הברית בראש המבנה
הכנסייה הקולגיאלית נוטרדאם
 פורט דו פו (Porte du Pont)
 בית העירייה של ויטרי־לה־פרנסואה
 פארקים וגנים עירוניים ובהם "גן העירייה", "גן המינימים" ופארק "לאו לאגרנג’".
 בית הכנסת בויטרי־לה־פרנסואה ואנדרטת השואה הסמוכה לו.

 אישים שחיו או נולדו במקום 
 שמחה בן שמואל מוויטרי – מחבר מחזור ויטרי, חי בעיר ויטרי הקדומה (Vitry-en-Perthois).
 פייר ברסור – שחקן, שעל שמו קרוי בית הקולנוע המקומי.
 ז'אן ברנאר – פוליטיקאי יליד העיר.

 קישורים חיצוניים 

 הערות שוליים 

קטגוריה:צרפת: ערים
קטגוריה:שמפאן